Nafarroako Alderdi Popularra talde parlamentarioari atxikitako foru parlamentari María Isabel García Malo andreak 11-25/PES-00228 idatzizko galdera egin zuen (2025eko ekainaren 3ko 202504542 irteera-zenbakia du Nafarroako Parlamentuan), informazioa eskatzeko Albyn-en akordioan BEZa sartzeak dituen ondorioei buruz, maskara gehiegi erosi izanak eragindako galeren konpentsazio partzial gisa. Bada, Ekonomia eta Ogasuneko kontseilaria naizen aldetik, honako hau jakinarazten dut:
Alderdiek (Sodena eta Albyn Medical) adostutako zenbatekoa, galderan islatzen dela dirudien moduan konpentsaziozkoa edo kalte-ordainekoa bada, akordio horrek ez luke eraginik izanen foru diru-kutxan, BEZik ez duen eragiketa bati bailegokio, Balio Erantsiaren gaineko Zergari buruzko abenduaren 30eko 19/1992 Foru Legearen 26.3.1 artikuluan xedatutakoaren arabera. Artikulu horrek ezartzen duenez, zergaren zerga-oinarrian ez dira sartuko kalte-ordainengatik jasotako zenbatekoak, baldin eta, beren izaera eta funtzioarengatik, zergari lotutako ondasun- edo zerbitzu-emateen kontraprestazio edo konpentsazio ez badira.
Hori guztia jakinarazten dut, Nafarroako Parlamentuko Erregelamenduaren 215. artikuluan xedatutakoa betez eta bidalitako informazioa konfidentziala dela adieraziz.

